
РЕПУБЛИКА БЪЛГАРИЯ
Заместник-министър на земеделието и храните

…………………………………
………………………………… г.

ОДОБРИЛ,
МИНИСТЪР:
Д-Р ГЕОРГИ ТАХОВ

ДО
МИНИСТЪРА НА ЗЕМЕДЕЛИЕТО И ХРАНИТЕ
Д-Р ГЕОРГИ ТАХОВ


ДОКЛАД
ОТ ЯНИСЛАВ ЯНЧЕВ – ЗАМЕСТНИК-МИНИСТЪР НА ЗЕМЕДЕЛИЕТО И ХРАНИТЕ 
И
Д-Р ЛОЗАНА ВАСИЛЕВА – ЗАМЕСТНИК-МИНИСТЪР НА ЗЕМЕДЕЛИЕТО И ХРАНИТЕ


Относно: Проект на Наредба за изменение и допълнение на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции (oбн., ДВ, бр. 23 от 2023 г.)


УВАЖАЕМИ ГОСПОДИН МИНИСТЪР,
На основание чл. 64, ал. 1 от Закона за подпомагане на земеделските производители внасяме за одобрение Наредба за изменение и допълнение на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции.

Причини, които налагат приемането на акта
В новата Обща селскостопанска политика (ОСП) след реформата от 2021 г. е заложено всяка държава членка да изготви Стратегически план за ОСП, с който се осигурява максимален принос към целите на Европейския съюз (ЕС), като се отчитат по-добре местните условия и нужди спрямо тези цели и показатели. Държавите членки носят по-голяма отговорност и се отчитат по-стриктно за това как постигат целите и договорените показатели. Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции (oбн., ДВ, бр. 23 от 2023 г.) (Наредба № 3 от 2023 г.), и Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни (обн., ДВ, бр. 30 от 2023 г.) (Наредба № 4 от 2023 г.) уреждат получаването на подпомагане по линия на директните плащания във връзка с прилагането на Стратегическия план за развитие на земеделието и селските райони на Република България за периода 2023–2027 г. (Стратегическия план), респективно трябва да осигуряват всички необходими условия за правилното администриране на интервенциите за директни плащания. Предложените изменения и допълнения в цитираните подзаконови нормативни актове се налагат във връзка с гореизложеното, както и поради следните основни причини:
С цел предотвратяване на противоречиво тълкуване и прилагане на правните норми при интервенцията за малки земеделски производители се уточнява, че размерът на подпомагането е до 1250 евро включително. Видно от чл. 59, ал. 2 от Закона за подпомагане на земеделските производители, същият не може да бъде намален под 1000 евро.
При интервенциите за плодове и зеленчуци се прецизират референциите във връзка с прилагането на модулиран размер на подпомагането. 
С оглед на необходимостта санкциите да бъдат съразмерни и да кореспондират с размера на площите с несъответствие, а да не се счита за наддекларирана площта на целия парцел, се предвижда за земеделските парцели, за които не са предприети корективни действия, отстраняващи установените несъответствия, и не е извършена корекция или оттегляне на заявлението или са установени частични несъответствия чрез Системата за мониторинг на площ да подлежат на допълнителни проверки, с цел установяване на размера на неспазването.
С предложените промени се предвижда постановяване на отказ от плащане, като се вземат предвид само съответните базови изисквания по чл. 55 от Закона за подпомагане на земеделските производители (ЗПЗП), като по този начин също се гарантира съразмерност на налаганите санкции.

В Наредба № 4 от 2024 г. по искане на бранша се създава отделен ред за заявяване и представяне на документи при настъпване на събитие по чл. 55, ал. 3, т. 2, б. „б“ от Наредба № 3 от 2023 г., като се предвижда кандидатът за подпомагане или упълномощено от него лице да уведомява Държавен фонд „Земеделие“ (ДФЗ) за наличието му в срок до 15 работни дни от датата на прекратяване на фактическото събитие. Кандидатът и/или упълномощено от кандидата лице е необходимо да попълни чрез Системата за електронни услуги (СЕУ) или в отдел „Прилагане на схемите и мерките за подпомагане" на ДФЗ формуляр за настъпило събитие по чл. 55, ал. 3, т. 2, б. „б" от Наредба № 3 от 2023 г., заедно с декларация, с която се задължава да представи в тримесечен срок документ, доказващ събитието и за началната и крайната му дата, издаден от орган на пожарната и аварийна безопасност.
Съгласно изискванията на правото на Европейския съюз, приложимо за ОСП за периода 2021-2027 година, държавата членка внедрява и използва процедура за редовното и систематично наблюдение, проследяване и оценка на селскостопанските дейности и практики, извършвани в рамките на селскостопанските площи. С оглед гореизложеното, за кампания 2024 към функционалностите на Системата за мониторинг на площ за проследяване  наличието на съответните условия/дейности или части от тях, се добавя разораването на площи, декларирани като постоянно затревени.
В Наредба № 105 от 2006 г. за условията и реда за създаване, поддържане, достъп и ползване на Интегрираната система за администриране и контрол се изменя чл. 37 с цел привеждането му в съответствие с промените в Закона за подпомагане на земеделските производители, приет на 25 септември 2024 г. 
С изменението се регламентират новите условия за съобщаване и връчване на индивидуалните административни актове, електронните документи, електронни изявления и комуникация с кандидатите и бенефициентите през СЕУ.

Цели
Предложените изменения и допълнения на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и за реда за налагане на административни санкции са насочени към постигане на следните цели:
Прецизиране и предотвратяване на противоречиво тълкуване и прилагане на правните норми в областта на директните плащания;
Осигуряване на предвидима правна среда за кандидатите за подпомагане по линия на Европейския фонд за гарантиране на земеделието;
Максимално усвояване на финансовия ресурс на страната за директни плащания.

Финансови и други средства, необходими за прилагането на новата уредба
За приемането на Наредбата за изменение и допълнение на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и за реда за налагане на административни санкции не се предвижда разходването на допълнителни средства от бюджета на Министерството на земеделието и храните и на Държавен фонд „Земеделие“ – Разплащателна агенция, както и допълнителна финансова тежест за кандидатите и бенефициентите на подпомагане по отношение на интервенциите, които ще бъдат финансирани от бюджета на Европейския фонд за гарантиране на земеделието.

Очаквани резултати от прилагането на акта
С прилагане на наредбата се очаква постигането на следните резултати:
Еднозначно тълкуване на приложимата нормативна уредба;
Успешно прилагане през 2024 г. на Стратегическия план и управление на предвидения за страната ресурс за финансиране на интервенциите под формата на директни плащания, включени в Стратегическия план;
Създаване на всички необходими условия за правилното администриране на интервенциите за директни плащания.

Анализ за съответствие с правото на Европейския съюз
Проектът на наредба не съдържа разпоредби, транспониращи актове на институциите на Европейския съюз, поради което не е приложена таблица на съответствието с правото на Европейския съюз.

Информация за проведените обществени консултации
Съгласно чл. 26, ал. 3 и 4 от Закона за нормативните актове проектите на наредба и доклад (мотиви) са публикувани на интернет страницата на Министерството на земеделието и храните и на Портала за обществени консултации със срок за предложения и становища 14 дни. Причините за прилагане на 14-дневен срок са следните:
С предложените промени се предвижда постановяване на отказ от плащане, като се вземат предвид само съответните базови изисквания по чл. 55 от ЗПЗП,  като по този начин се гарантира принципът на съразмерност на санкциите съобразно установеното неспазване, заложен в чл. 59 от Регламент (ЕС) 2021/2116 на Европейския парламент и на Съвета по отношение на интегрираната система за администриране и контрол в общата селскостопанска политика (ОВ, L 435 от 06.12.2021 г.).

Промени се правят и във връзка със Системата за мониторинг на площ с цел информираност на земеделските стопани за установените несъответствия и необходимостта от предприемане на корективни действия, водещи до отстраняването им. Предвижда се за земеделските парцели, за които не са предприети корективни действия, отстраняващи установените несъответствия, и не е извършена корекция или оттегляне на заявлението или са установени частични несъответствия чрез Системата за мониторинг на площ да подлежат на допълнителни проверки, с цел установяване на размера на неспазването.
Когато бъдат установени несъответствия между декларираните данни в заявлението за подпомагане, свързани с условията за подпомагане по заявените интервенции, и данните, установени чрез административни проверки или от системата за мониторинг на площ, за кампания 2024 г. кандидатът за подпомагане получава информация чрез съобщение в СЕУ за несъответствията, установени до 31 октомври на годината на кандидатстване. В тези случаи на кандидата за подпомагане се осигурява възможност за корекция или оттегляне на заявлението в срок до 20 ноември в частта, засегната от несъответствията. С оглед гореизложеното, е необходимо да се осигури достатъчно време земеделските стопани да се информират за възможностите за корекция на заявените за подпомагане площи, като корекцията отрази и площите с несъответствия. 
Горепосочените изменения са изцяло в интерес на заинтересованите кандидати за подпомагане, като дават възможност за ефективно управление на финансовия ресурс под формата на директни плащания, включени в Стратегическия план.
Съгласно чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация по проекта, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.
Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 64, ал. 1 от Закона за подпомагане на земеделските производители, предлагаме да одобрите приложената Наредба за изменение и допълнение на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции.

	
Приложение:
	1. Проект на Наредба за изменение и допълнение на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции;
2. Справка да отразяване на постъпилите становища от вътрешноведомственото съгласуване;
3. Постъпилите становища от вътрешноведомственото съгласуване;
4. Справка за отразяване на постъпилите предложения и становища от обществената консултация, заедно с обосновка за неприетите предложения;
5. Постъпили предложения и становища от обществената консултация.







ЯНИСЛАВ ЯНЧЕВ						Д-Р ЛОЗАНА ВАСИЛЕВА
Заместник-министър						Заместник-министър

